29.6.2023
MT
Il-Ġurnal Uffiċjali tal-Unjoni Ewropea
C 228/105
3.
Kontenut tal-proposta Il-bidliet ewlenin proposti mir-Regolament huma: — limiti tal-emissjonijiet aktar stretti se japplikaw għall-karozzi u t-trakkijiet, id-diżil u l-petrol (għalkemm il-limiti tal-NOx għall-karozzi jibqgħu fl-istess livell); — il-kundizzjonijiet tat-test għall-emissjonijiet f’sewqan reali se jiġu estiżi, filwaqt li l-fatturi ta’ konformità se jitneħħew; — se ssir enfasi akbar fuq vjaġġi iqsar: id-distanza li fuqha jiġi kkalkulat il-baġit tal-emissjonijiet ta’ startjar ta’ magna kiesħa se titnaqqas minn 16-il km għal 10 km; — l-emissjonijiet tal-egżost tal-partikulati tal-brejkijiet u tal-mikroplastiċi mit-tajers se jitkejlu u jiġu rregolati; — ir-rekwiżiti tas-sostenibbiltà se jiġu msaħħa: 200 000 km jew 10 snin għall-karozzi/vetturi kummerċjali u 875 000 km mingħajr limitu ta’ żmien għat-trakkijiet/karozzi tal-linja; — kontroll kontinwu tal-emissjonijiet permezz ta’ monitoraġġ abbord: is-sensuri se jkejlu l-emissjonijiet attwali tul il-ħajja ta’ vettura; — il-lonġevità tal-batteriji se tiġi vvalutata billi tiġi vverifikata l-evoluzzjoni tal-kapaċità tagħhom hekk kif jiżdied il-kilometraġġ; — regoli aktar stretti se jiżguraw li l-vetturi ma jiġux imbagħbsa; — se jiġu stabbiliti limiti tal-emissjonijiet għal inkwinanti li qabel ma kinux regolati: l-ammonijaka għall-karozzi, il-formaldeid għat-trakkijiet.
Għall-ewwel darba, il-limiti se jirregolaw l-emissjonijiet ikkawżati mill-evaporazzjoni meta jimtela l-fjuwil. 4.
Kummenti ġenerali 4.1.
Għalkemm fl-2019 l-imwiet prematuri attribwiti għall-esponiment għall-inkwinanti fl-arja naqsu bi 33 % fl-EU-27 meta mqabbla mal-2005, għad hemm bżonn ta’ limiti aktar ambizzjużi.
F’dan ir-rigward, it-trasport bit-triq jammonta għal 37 % tal-emissjonijiet totali ta’ NOx u huwa stmat li kull sena, il-materja partikolata fina u l-ossidi tan-nitroġenu mit-traffiku fit-toroq huma responsabbli għal aktar minn 70 000 mewta prematura fl-EU-27. 4.2.
Il-Kummissjoni għażlet approċċ “realistiku” biex tistabbilixxi r-regoli l-ġodda.
Il-karozzi b’magna ta’ kombustjoni interna se jibqgħu affordabbli, għalkemm l-issikkar tal-istandards tad-diżil x’aktarx li se jaċċellera t-tnaqqis fil-provvista ta’ dan it-tip ta’ vettura.
Wieħed jeħtieġlu jżomm f’moħħu wkoll li l-istandards il-ġodda tas-CO2 se jkollhom impatt ukoll fuq il-prezz tax-xiri tal-vetturi. 4.3.
Għalkemm huwa inqas ambizzjuż milli kien mistenni fl-iffissar tal-valuri tal-emissjonijiet, l-istandard Euro 7 huwa reviżjoni kbira li tindirizza għadd ta’ nuqqasijiet tal-istandard Euro 6, bħar-riskju ta’ tbagħbis, il-kumplessità tar-regoli, it-tiqdim tal-vetturi u l-emissjonijiet fid-dinja reali.
Qiegħda tassumi wkoll approċċ ħafna usa’ billi tintegra l-vetturi elettriċi u l-emissjonijiet mhux tal-egżost. 4.4.
Il-pressjoni regolatorja minn standards tal-emissjonijiet Euro suċċessivi rawmet l-innovazzjoni fid-disinn ta’ sistemi ta’ kontroll tal-emissjonijiet u ta’ sistemi tal-motopropulsjoni u kkontribwiet għall-pożizzjoni ewlenija tal-Unjoni fl-industrija.
Għal din ir-raġuni, huwa importanti li l-istandards tal-UE jibqgħu pass ’il quddiem mill-istandards li qegħdin jiġu żviluppati fi swieq ewlenin.
Li nkunu fuq quddiem nett tal-integrazzjoni tat-teknoloġiji diġitali u nodfa hija assi importanti għall-aċċess għas-swieq internazzjonali.
F’dan ir-rigward, għandhom jiġu kkunsidrati wkoll standards aktar ambizzjużi, bħar-rekwiżiti dwar is-sostenibbiltà tal-Istati Uniti (240 000 km jew 15-il sena). 4.5.
Il-KESE jemmen li l-għoti ta’ inċentivi lill-konsumaturi jħaffef it-tiġdid tal-flotta tal-karozzi, u li dan se jkollu impatt ċar fuq il-kwalità tal-arja u t-tnaqqis tal-emissjonijiet.
Is-sostituzzjoni tal-flotta l-antika b’vetturi aktar riċenti li jikkonformaw mal-istandard Euro 6, flimkien mal-elettrifikazzjoni li għaddejja bħalissa, se twassal għal tnaqqis sinifikanti (bi 80 %) fl-emissjonijiet tal-NOx mit-trasport bit-triq sal-2035. 4.6.
Il-KESE jitlob li ssir analiżi soda u xjentifika tal-ispejjeż u l-benefiċċji għal kull wieħed mill-elementi l-ġodda li għandhom jiġu rregolati, sabiex jiġi ċċarat sa liema punt dawn ir-rekwiżiti meħuda separatament jistgħu jikkontribwixxu għal tnaqqis kosteffettiv tal-emissjonijiet.
F’dan ir-rigward, huwa importanti li l-partijiet ikkonċernati kollha jifhmu bl-istess mod l-analiżi tal-ispejjeż addizzjonali assoċjati mal-implimentazzjoni tal-istandard Euro 7.